Declaraţia este făcută la o zi după ce Curtea Constituţională a declarat Codul Insolvenţei ca fiind neconstituţional. În forma actuală, firmele pot sta în insolvenţă până la trei ani, timp în care sunt scutite de plata taxelor către stat.

„Avem o lege actuală care este o lege care încurajează companiile să nu plătească taxe, deci e o lege proastă, sunt hotărât să o schimbăm, pentru a sprijini companiile serioase în a investi, a plăti taxe, a fi un actor corect în economia românească”, a declarat premierul Victor Ponta, prezent la inaugurarea unei noi linii de îmbuteliere a fabricii Coca Cola de la Ploiești.

„Alte firme nu plătesc taxe și până la urmă se ocupă cu evaziunea fiscală, care acum e sprijinită și de CCR, care nu ne lasă să combatem evaziunea”, a spus șeful executivului.